รัฐบาลไทย-ข่าวทำเนียบรัฐบาล-นรม. เป็นประธานการประชุมคณะกรรมการส่งเสริมวิสาหกิจขนาดกลางและขนาดย่อม (เฉพาะกิจ) ครั้งที่ 1/2561
วันพฤหัสบดีที่ 8 มีนาคม 2561
นรม. เป็นประธานการประชุมคณะกรรมการส่งเสริมวิสาหกิจขนาดกลางและขนาดย่อม (เฉพาะกิจ) ครั้งที่ 1/2561
นรม. เป็นประธานการประชุมคณะกรรมการส่งเสริมวิสาหกิจขนาดกลางและขนาดย่อม (เฉพาะกิจ) ครั้งที่ 1/2561 บอร์ดอนุมัติงบ 1.2 พันล้านบาท หนุน SME ทั่วประเทศ สร้างมูลค่าเพิ่มทางเศรษฐกิจกว่า 3.7 พันล้านบาท
วันนี้ (7 มีนาคม 2561) เวลา 13.30 น. ณ ตึกภัคดีบดินทร์ ทําเนียบรัฐบาล พลเอกประยุทธ์ จันทร์โอชา นายกรัฐมนตรี เป็นประธานการประชุม คณะกรรมการส่งเสริมวิสาหกิจขนาดกลางและขนาดย่อม (เฉพาะกิจ) ครั้งที่ 1/2561 โดยมีผู้เข้าร่วมประชุมประกอบด้วย นายสมคิด จาตุศรีพิทักษ์ รองนายกรัฐมนตรี นายกอบศักดิ์ ภูตระกูล รัฐมนตรีประจําสํานักนายกรัฐมนตรี รัฐมนตรีว่าการกระทรวงพาณิชย์ รัฐมนตรีว่าการกระทรวงอุตสาหกรรม รัฐมนตรีช่วยว่าการกระทรวงอุตสาหกรรม และหัวหน้าส่วนราชการที่เกี่ยวข้อง ทั้งนี้ โดยมี นายสุวรรณชัย โลหะวัฒนกุล ผู้อํานวยการสํานักงานส่งเสริมวิสาหกิจขนาดกลางและขนาดย่อม (สสว.) เป็นกรรมการและเลขานุการ ซึ่งสรุปสาระสําคัญของการประชุม ดังนี้
ที่ประชุม ได้พิจารณาและมีมติเห็นชอบการจัดสรรงบประมาณจํานวน 1,219 ล้านบาท เพื่อบูรณาการงานส่งเสริมวิสาหกิจขนาดกลางและขนาดย่อมให้สอดคล้องกับมาตรการเร่งด่วนในการช่วยเหลือเอสเอ็มอีตามยุทธศาสตร์ชาติ ใน 4 แนวทางคือ 1) สร้างและพัฒนาวิสาหกิจเริ่มต้นและผู้ประกอบการรายใหม่ (Start up) วงเงิน 141.51 ล้านบาท มีเป้าหมายพัฒนาบ่มเพาะผู้ประกอบการใหม่ 10,000 ราย และสร้างนักรบเศรษฐกิจใหม่เข้าสู่ระบบไม่น้อยกว่า 3,000 กิจการ 2) ส่งเสริม SME กลุ่มทั่วไป (Regular) ให้มีศักยภาพมากขึ้นและให้ความช่วยเหลือ SME ที่ประสบปัญหาทางธุรกิจ (Turn around) วงเงิน 505.88 ล้านบาท ตั้งเป้าหมายพัฒนาเครือข่าย 33 เครือข่าย ส่งเสริมผู้ประกอบการ 74,032 ราย พัฒนาผลิตภัณฑ์และส่งเสริมการขาย 101,482 ผลิตภัณฑ์ และจัดงานประกวด 2 งาน 3) ส่งเสริม SME ที่มีศักยภาพ (Strong) ให้มีความสามารถในการแข่งขันได้มากขึ้น วงเงิน 40.76 ล้านบาท ตั้งเป้าหมายให้ความรู้ด้านการตลาด 2,000 ราย และสนับสนุนด้านการตลาดทั้งในประเทศและต่างประเทศรวม 2,000 กิจการ 4) พัฒนาปัจจัยแวดล้อมที่เอื้อต่อการประกอบธุรกิจเพื่อการส่งเสริม SME (Eco system) 531.28 ล้านบาท โดยจัดทําแผนการดําเนินงาน 2 แผน ศึกษา วิจัยและจัดทํารายงานที่เป็นประโยชน์จํานวน 23 เรื่อง จัดทําฐานข้อมูลสนับสนุนการประกอบธุรกิจให้แก่ SME 7 ระบบ พร้อมสร้างเครือข่ายความร่วมมือระหว่างประเทศ จํานวน 25 เครือข่าย และให้คําแนะนําปรึกษาแก่ SME ทั่วประเทศจํานวน 188,850 ราย โดยภาพรวมในปีนี้คาดว่า SME จะสร้างมูลค่าเพิ่มทางเศรษฐกิจไม่น้อยกว่า 3,760 ล้านบาท ทําให้ผู้ประกอบการแต่ละรายมียอดขายเพิ่มขึ้นไม่น้อยกว่าร้อยละ 20 ส่งผลให้สามารถสร้างมูลค่าเพิ่มให้แก่สินค้าและบริการ รวมถึงความสามารถในการลดต้นทุนและเพิ่มประสิทธิภาพการผลิตสินค้าและบริการถึงร้อยละ 20
นอกจากนี้ ที่ประชุมได้พิจารณาและมีมติเห็นชอบการจัดสรรเงินกองทุนฯ เพื่อดําเนินโครงการศึกษาเพื่อขับเคลื่อนการอํานวยความสะดวกในการประกอบธุรกิจ (Doing Business) ระยะที่ 2 วงเงินงบประมาณ 30 ล้านบาท ให้แก่สํานักงานคณะกรรมการพัฒนาระบบราชการ (ก.พ.ร.) เพื่อสนับสนุนการยกร่างกฎหมายที่เกี่ยวกับหลักประกันธุรกิจใหม่ตามมาตรฐานสากล การศึกษา และแผนปฏิบัติการแนวทางการยกระดับการอํานวยความสะดวกในการประกอบธุรกิจให้ดียิ่งขึ้น ตลอดจนแนวทางการพัฒนาการเพื่อเข้าถึง E-Government ด้านต่าง ๆ โดยผลการดําเนินโครงการในระยะที่ 1 โดยสํานักงาน ก.พ.ร. มีข้อเสนอแนะแนวทางการพัฒนาบริการของหน่วยงานภาครัฐให้มีความง่ายต่อการประกอบธุรกิจจํานวน 79 กิจกรรม และมีหน่วยงานต่าง ๆ ปรับปรุงประสิทธิภาพตามข้อเสนอแนะ 26 กิจกรรม ซึ่งส่งผลให้ประเทศไทยสามารถปรับอันดับประเมินความยากง่าย ในการประกอบธุรกิจจากอันดับที่ 46 ในปี 2560 เป็นอันดับที่ 26 ในปี 2561 โดยมีตัวชี้วัดที่ได้รับการปรับปรุง 8 ด้านจาก 10 ด้าน และติด 1 ใน 10 ของประเทศที่มีการปรับปรุงมากที่สุดอีกด้วย
.......................................................................
กลุ่มประชาสัมพันธ์และเผยแพร่ สํานักโฆษก